Brandy Norwoodová

Brandy Rayana Norwoodová (* 11. február 1979, McComb, Mississippi, USA) je americká speváčka, herečka, hudobná skladateľka, moderátorka, podnikateľka a tanečnica. 

 Detstvo a mladosť 

Norwoodová sa narodila 11. februára 1979 v meste McComb, v štáte Mississippi. Jej otec bol gospelový spevák a dirigent, matka pracovala ako manažérka. Norwoodová je staršou sestrou speváka Ray J. Cez svoju mamu je vzdialenou príbuznou hudobníka Bo Diddleyho. Raper Snoop Dogg tvrdí, že sú bratranci, no Brandy si tým nie je istá. Spája sa aj s ďalšími známymi osobnosťami ako wrestlerka Mercedes Moné či raper Daz Dillinger.

Vyrastala v kresťanskej domácnosti, kde už ako dvojročná zaspievala svoje prvé gospelové sólo v kostole. V roku 1983 sa rodina presťahovala do Carsonu v Kalifornii, kde Norwoodová navštevovala umeleckú školu. Jej záujem o spev sa výrazne prehĺbil, keď sa ako sedemročná stala fanúšičkou Whitney Houston. V škole však nemala podporu pri hľadaní umeleckých príležitostí.

Ako jedenásťročná začala vystupovať na talentových súťažiach a podujatiach. V roku 1990 sa dostala k profesionálnemu spevu ako vokalistka pre skupinu Immature. O tri roky neskôr podpísala zmluvu s Atlantic Records. Jej matka kvôli tomu opustila prácu, aby sa stala jej manažérkou, a Norwoodová zanechala štúdium, pričom ďalej pokračovala s individuálnym vyučovaním.

 Kariéra  

V septembri 1994 vydala Norwoodová svoj debutový album Brandy, ktorý sa umiestnil na dvadsiatom mieste v americkom rebríčku Billboard 200 a získal pozitívne recenzie od hudobných kritikov. Album jej priniesol dve nominácie na cenu Grammy v kategóriách „Najlepší nový umelec“ a „Najlepší ženský R&B vokálny výkon“, výhru na Soul Train Music Awards, štyri ocenenia Billboard Music Awards a cenu New York Children’s Choice Award. Celkovo sa predalo viac ako šesť miliónov kópií albumu po celom svete. Tri hlavné single z tejto nahrávky – „I Wanna Be Down“, „Baby“ a „Brokenhearted“ – sa dostali do prvej desiatky rebríčka Billboard Hot 100. 

Rok 1996 bol pre Norwoodovú významný aj herecky – začala hrať hlavnú úlohu v sitkome Moesha, kde stvárnila stredoškoláčku Moeshu Mitchell. Seriál, ktorý pôvodne kúpila televízia CBS, sa vysielal na stanici UPN a stal sa jej najúspešnejším programom. Vysielal sa šesť sezón a inšpiroval aj spin-off The Parkers.

V roku 1997 ju Whitney Houston vybrala na hlavnú rolu v hudobnom televíznom filme Popoluška, ktorý sa stal veľkým úspechom s rekordnou sledovanosťou a získal Emmy. O rok neskôr, si zahrala po boku hercov ako Jennifer Love Hewitt, Freddie Prinze Jr. a Mekhi Phifer vo filme Viem, čo ste robili minulé leto 2. O rok neskôr, si po boku Diany Ross zahrala v televíznom filme Krutá daň.

V roku 2001 sa po krátkej prestávke Norwoodová vrátila k hudbe a spolu so svojím bratom Ray J nahrala cover verziu piesne Phila Collinsa „Another Day in Paradise“ pre tributný album Urban Renewal: A Tribute to Phil Collins. Tento singel, vydaný v Európe a Oceánii, sa rýchlo stal hitom a dostal sa do top desať viacerých hitparád. V februári 2002 vydala svoj tretí sólový album Full Moon, ktorý obsahoval piesne v štýle R&B, popu. 

Koncom roku 2004, po 11 rokoch spolupráce, Norwoodová opustila vydavateľstvo Atlantic Records. O rok neskôr, si zahrala v sitkome One on One, kde účinkoval aj jej brat. V júni toho istého roku sa stala jednou z troch porotkýň v prvom ročníku talentovej šou America’s Got Talent. 

Koncom roku 2008 Norwoodová vydala piaty štúdiový album Human, ktorý produkovali Rodney Jerkins, Brian Kennedy, RedOne a James Fauntleroy. Album vyšiel pod vydavateľstvom Epic Records a získal pozitívne recenzie, no v predajoch zaostal, čo viedlo k ukončeniu spolupráce s Epic a manažérskou spoločnosťou Roc Nation. Prvý singel „Right Here (Departed)“ sa dostal na 34. miesto v Billboard Hot 100. V roku 2009 absolvovala turné na podporu albumu a predstavila svoje alter ego Bran’Nu.

V rokoch 2010 až 2014 sa Brandy venovala hlavne televíznym projektom: spolu s jej bratom účinkovala v reality šou Brandy and Ray J: A Family Business, kde ukazovali život svojej rodiny. V roku 2010 súťažila v Dancing with the Stars a skončila na štvrtom mieste.

Norwoodová účinkovala na Broadwayi v muzikáli Chicago, kde od apríla 2015 stvárnila hlavnú rolu Roxie Hart. Hoci mala pôvodne účinkovať len šesť týždňov, jej angažmán bol predĺžený až do augusta 2015, čo viedlo k tomu, že si úlohu zopakovala viackrát aj v rokoch 2016 a 2017.

V júli 2024 mal na platforme Disney+ premiéru film Descendants: The Rise of Red, v ktorom si Norwoodová opäť zahrala postavu Popolušky. Objavila sa aj na soundtracku k filmu, kde prispela vokálmi v piesni "Love Ain’t It" spolu s Ritou Orou, Maliou Baker a Kylie Cantrall a v duete "So This Is Love" s Paolom Montalbanom.

V septembri 2024 mal premiéru psychologický horor The Front Room od spoločnosti A24, ktorý režírovali Max a Sam Eggersovci a ktorý je založený na pôvodnej poviedke od Susan Hill. 

V máji 2025 bolo oznámené, že si znovu zahrá Popolušku v piatom pokračovaní série Descendants s názvom Descendants: Wicked Wonderland.

 Súkromný život  

Počas svojho života chodila s viacerými známymi osobnosťami, medzi ktorých patrili basketbalista Kobe Bryant, spevák Wanya Morris, producent Robert Smith či basketbalista Quentin Richardson.

V roku 2006 bola účastníčkou vážnej dopravnej nehody, pri ktorej zahynul jeden človek. Podľa policajných správ mala byť Brandy zodpovedná za nehodu – keďže údajne nedodržala bezpečný odstup a zozadu narazila do iného vozidla, ktoré bolo následne zatlačené do ďalších áut. Rodina zosnulého sa s ňou súdila a podala voči nej civilné žaloby.

 Iné projekty 

 Externé odkazy 



 Zdroj 

Kategória:Gospelové speváčky USA
Kategória:R&B speváčky USA
Kategória:Popové speváčky USA
Kategória:Soulové speváčky USA
Kategória:Hiphopové speváčky USA
Kategória:Televízne herečky USA
Kategória:Filmové herečky USA
Kategória:Divadelné herečky USA
Kategória:Hudobné skladateľky
Kategória:Osobnosti z Mississippi